Broj: 711-I-280-P-6/22-02-17

Zagreb, 12. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Vedrana Kožula, višeg stručnog suradnika za lokalnu samoupravu Grada Slavonskog Broda,** na 154. sjednici, održanoj 12. siječnja 2022., daje sljedeće

**OČITOVANJE**

**Za tumačenje članka 4. stavaka 3 do 5. ZSSI/21-a u pogledu obveza člana predstavničkog tijela jedinice lokalne i područne (regionalne) samouprave u svezi s prijavljivanjem vlasništva nad udjelom u poslovnom subjektu te stupanja u poslovni odnos poslovnog subjekta u njegovu ili vlasništvu člana njegove obitelji s jedinicom u kojoj obnaša navedenu javnu dužnost te pravnim osobama kojima je ista osnivač, upućuje se podnositelj da se obrati Ministarstvu pravosuđa i uprave.**

Obrazloženje

Vedran Kožul, viši stručni suradnik Grada Slavonskog Broda, podnio je zahtjev za očitovanjem koji je u knjigama ulazne pošte zaprimljen 4. siječnja 2022. pod brojem: 711-U-74-P-6/22-01-3, povodom kojeg se vodi predmet broj P-6/22.

U zahtjevu podnositelj navodi da traži mišljenje Povjerenstva u pogledu primjene članka 4. ZSSI/21-a, koji se odnosi na propisanu obvezu članova predstavničkih tijela jedinica lokalne i područne (regionalne) samouprave, kao i obvezu predstavničkih tijela jedinica lokalne i područne (regionalne) samouprave.

Naime, podnositelj traži mišljenje primjenjuje li se odredba članka 4. stavaka 3 do 6. ZSSI/21-a i na članove predstavničkih tijela koji su prije stupanja na snagu tog Zakona imali 5 % ili više udjela u vlasništvu poslovnog subjekta, odnosno ako je u tom razdoblju nastala okolnost stupanja u poslovni odnos poslovnog subjekta u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana te s trgovačkim društvima i drugim pravnim osobama kojima je ta jedinica osnivač ili član, te kako trebaju postupiti članovi predstavničkih tijela u ovoj situaciji.

Također traži mišljenje je li, u smislu odredbe članka 4. stavaka 3. i 5. ZSSI/21-a po zaprimanju obavijesti svojeg člana, predstavničko tijelo jedinice lokalne i područne (regionalne) samouprave ili predsjednik tog tijela dužno obavjestiti Povjerenstvo o činjenicama navedenima u toj obavijesti te u kojim situacijama postoji ova obveza, odnosno treba li o postupanju u skladu s ovom odredbom voditi računa svaki član predstavničkog tijela i o tome obavještavati Povjerenstvo ili o tome treba voditi računa i predstavničko tijelo, odnosno stručne službe jedinice lokalne i područne (regionalne) samouprave.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, jer je viši stručni suradnik za lokalnu samoupravu Grada Slavonskog Broda službenik u jedinici lokalne samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 4. stavkom 3. ZSSI/21-a propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Sukladno članku 4. stavku 4. ZSSI/21-a popis udjela iz stavka 3. toga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Nadalje, prema članku 4. stavku 5. ZSSI/21-a, član predstavničkog tijela dužan je pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Nadzor nad ispunjenjem obveza iz stavaka 3., 4. i 5. toga članka, prema članku 4. stavku 6. ZSSI/-21-a, provodi Povjerenstvo.

Člankom 3. ZSSI/21-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI/21-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Sukladno stavku 3. navedenog članka ZSSI/21-a odredbe toga Zakona primjenjuju se i na rukovodeće državne službenike koje imenuje Vlada Republike Hrvatske na temelju prethodno provedenog natječaja, i to u dijelu koji se odnosi na obvezu podnošenja imovinske kartice te izricanje sankcije.

Člankom 3. ZSSI/21-a nije propisano da bi članovi predstavničkih tijela jedinica lokalne i regionalne (područne) samouprave bili obveznici u smislu odredbi istog te ih stoga povodom obnašanja navedene javne dužnosti ne obvezuju odredbe toga Zakona.

U ovome se slučaju traži tumačenje kako treba postupiti član ili predsjednik predstavničkog tijela jedinice lokalne samouprave, odnosno samo predstavničko tijelo ukoliko postoje ili nastanu okolnosti koje su predviđene kao razlog obavještavanja u članku 4. ZSSI/21-a. Iz navedenog proizlazi da predmetni zahtjev nije postavljen u pogledu dvojbe koja bi bila povezana s obnašanjem dužnosti nekog obveznika iz članka 3. ZSSI/21-a.

Nadalje, izbor, sastav, nadležnosti te način obnašanja dužnosti člana predstavničkog tijela jedinice lokalne samouprave, kao druge javne dužnosti izvan kruga obveznika primjene ZSSI/21-a, propisani su odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) te Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 137/21.).

Iako Povjerenstvo provodi nadzor nad ispunjenjem obveza iz članka 4. ZSS/21-a, obzirom da daje mišljenje u situaciji kada postoji dvojba u pogledu primjene ZSSI/21-a u kojoj se može naći obveznik iz članka 3. predmetnog Zakona, a ovdje se ne radi o takvoj dvojbi, upućuje se podnositelj da se sa predmetnim zahtjevom obrati Ministarstvu pravosuđa i uprave, koje tumači odredbe Zakona o lokalnoj i područnoj (regionalnoj) samoupravi i Zakona o lokalnim izborima.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana